Document ID: 32011R0439

A BIZOTTSÁG 439/2011/EU VÉGREHAJTÁSI RENDELETE
(2011. május 6.)
a Zöld-foki-szigeteknek az Európai Unióba irányuló egyes halászati termékek exportjával kapcsolatos különleges helyzetére figyelemmel a „származó termék” általános preferenciarendszer alkalmazásában használt fogalmának meghatározása tekintetében a 2454/93/EGK rendelettől való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 89. cikkére,
mivel:
(1)
A 815/2008/EK bizottsági rendelet (3) eltérést biztosít a Zöld-foki-szigetek számára a 2454/93/EGK rendeletben meghatározott származási szabályoktól, ami alapján a Zöld-foki-szigeteken nem származó halból előállított egyes feldolgozott halászati termékek a Zöld-foki-szigetekről származónak tekinthetők. Ez az eltérés 2010. december 31-én lejárt.
(2)
A 894/2010/EU bizottsági rendelet (4) a 815/2008/EK rendeletben foglalt három halászatitermék-kategória közül kettőre vonatkozóan biztosította a Zöld-foki-szigetek számára a 2010-re megállapított mennyiségek növelését. Ennek megfelelően az eltérés keretében biztosított mennyiségeket az elkészített vagy konzervált makrélafilé esetében 2 500 tonnára, az elkészített vagy konzervált tonmakrélafilé vagy páncélosmakrahal-filé esetében pedig 875 tonnára emelték.
(3)
2010. október 21-én kelt levelében a Zöld-foki-szigetek kérelmet nyújtott be az említett eltérés meghosszabbítása céljából. Kérelmének megerősítésére 2010. december 3-i és 21-i, valamint 2011. január 14-i levelében kiegészítő információkat nyújtott.
(4)
A kérelem az eltérés egy évvel történő meghosszabbítására és az elkészített vagy konzervált makrélafilé esetében 2 500 tonnás, az elkészített vagy konzervált tonmakréla vagy páncélos makrahal esetében pedig 875 tonnás mennyiségre vonatkozik.
(5)
2008 és 2010 között az eredetileg megállapított teljes éves mennyiségek jelentős mértékben hozzájárultak a halfeldolgozó ágazat helyzetének javulásához, és bizonyos mértékig a zöld-foki-szigeteki kisüzemi halászflotta revitalizációjához is, ami rendkívül fontos az ország számára. A zöld-foki-szigeteki halászflotta tervezett mértékű fellendítésének megvalósításához azonban a rendelkezésre álló kapacitás további növelésére van szükség, a zöld-foki-szigeteki halfeldolgozó ágazat elegendő származó nyersanyaggal való ellátása érdekében.
(6)
A kérelemből kitűnik, hogy az eltérés megszűnése hátrányosan befolyásolná a zöld-foki-szigeteki halfeldolgozó ipar Európai Unióba irányuló exportjának folytatását, és ez megakadályozhatja a zöld-foki-szigeteki kisméretű nyílt tengeri halászflotta további fejlődését.
(7)
Az eltérés elegendő időt biztosít arra, hogy a Zöld-foki-szigetek felkészüljön a preferenciális származás megállapítására vonatkozó szabályoknak való megfelelésre. Időre van szükség annak biztosításához, hogy folytatódjanak a helyi halászflotta tevékenységének újbóli fellendítésére irányuló erőfeszítések, és így a Zöld-foki-szigeteken javuljon a helyi halfeldolgozó ipar származó hallal való ellátása.
(8)
Mivel az eltérés meghosszabbítását a Zöld-foki-szigetekről az Unióba irányuló export folyamatosságának biztosítása érdekében 2011. január 1-jétől kezdődő időszakra kérték, az új eltérést visszamenőlegesen, 2011. január 1-jétől kell előírni.
(9)
Azért, hogy az átmeneti eltérést korlátozni lehessen arra az időtartamra, amelyre a Zöld-foki-szigeteknek a szabályoknak való megfeleléshez szüksége van, az eltérést egyéves időszakra kell biztosítani 2 500 tonna elkészített vagy konzervált makrélafilé, valamint 875 tonna elkészített vagy konzervált tonmakréla vagy páncélos makrahal tekintetében.
(10)
A 2454/93/EGK rendelet szabályokat határoz meg a vámkontingensek kezelésére vonatkozóan. Annak érdekében, hogy a vámkontingensek kezelését a zöld-foki-szigeteki hatóságok, az uniós vámhatóságok és a Bizottság szorosan együttműködve, hatékonyan végezhesse, indokolt ezeket a szabályokat az e rendeletben megadott eltérés keretében importált mennyiségekre is értelemszerűen alkalmazni.
(11)
Az eltérés igénybevételének hatékonyabb ellenőrzése érdekében indokolt előírni a zöld-foki-szigeteki hatóságok számára, hogy a 2454/93/EGK rendelet 89. cikkének (4) bekezdésével összhangban rendszeresen tájékoztassák a Bizottságot a kiállított „Form A” származási bizonyítványok részleteiről.
(12)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 2454/93/EGK rendelet 72., 73. és 75-79. cikkétől eltérve a nem származó halból a Zöld-foki-szigeteken előállított, 1604 15 11 és ex 1604 19 98 KN-kód alá tartozó elkészített vagy konzervált makrélát, tonmakrélát és páncélos makrahalat e rendelet 2., 3. és 4. cikkének rendelkezéseivel összhangban a Zöld-foki-szigetekről származónak kell tekinteni.
2. cikk
Az 1. cikkben meghatározott eltérést, amennyiben a 2454/93/EGK rendelet 74. cikkében meghatározott feltételek teljesülnek, a Zöld-foki-szigetekről exportált és az Unióban szabad forgalomba bocsátott termékekre kell alkalmazni a 2011. január 1. és 2011. december 31. közötti időszakban, legfeljebb az egyes importált termékekre vonatkozóan a mellékletben feltüntetett éves mennyiségek mértékéig.
3. cikk
Az e rendelet mellékletében meghatározott mennyiségeket a 2454/93/EGK rendelet 308a., 308b. és 308c. cikkével összhangban kell kezelni.
4. cikk
(1) A Zöld-foki-szigetek vámhatóságai megteszik a szükséges lépéseket az 1. cikkben említett termékek kivitelének mennyiségi ellenőrzésére.
(2) Az illetékes zöld-foki-szigeteki hatóságok által az e rendelet értelmében kibocsátott „Form A” származási bizonyítvány 4. rovatában a következőt kell feltüntetni: „Eltérés - 439/2011/EU rendelet”.
(3) A Zöld-foki-szigetek illetékes hatóságai minden negyedévben összefoglaló nyilatkozatot továbbítanak a Bizottság felé azokról az árumennyiségekről, amelyekre e rendelet alapján „Form A” származási bizonyítványokat állítottak ki, valamint ezeknek a bizonyítványoknak a sorszámáról.
5. cikk
(1) Ez a rendelet az Európai Unió Hivatalos Lapjában való kihirdetését követő harmadik napon lép hatályba.
(2) Ez a rendelet 2011. január 1-jétől alkalmazandó.
Ez a rendelet teljes egészében kötelező és közvetlenül alkalmazandó a tagállamokban, a szerződéseknek megfelelően.
Kelt Brüsszelben, 2011. május 6-án.

Labels: 3
15
18
6